Nuuskommentaar: Teen-aborsie-wetgewing: Hier kom die Alabama | Maroela Media
Kay Ivey, goewerneur van Alabama, onderteken 'n wetsontwerp wat aborsie byna heeltemal onwettig maak [15 Mei 2019]. (Foto: Hal Yeager/Alabama Governor's Office via AP)
Die suidelike Amerikaanse Republikeins-beheerde deelstaat Alabama, het die kop ver uitgesteek om aborsies op aanvraag te stuit, terwyl die sogenaamde pro-keusegroepe reeds aangedui het dat hulle die wetsontwerp wat oorweldigend aanvaar is, hof toe sal neem.
Aborsies op aanvraag is sedert 1973 wettig nadat die VSA se hoogste hof, die Supreme Court, in die saak van Wade vs. Roe ten gunste daarvan beslis het. 'n Aborsie kan wettig uitgevoer word tot die fetus buite die baarmoeder aan die lewe kan bly.
Kritici van die wetsontwerp wys daarop dat die feitlik algehele verbod op aborsies nie geldig sal wees solank die saak nog in die howe vertoef nie. Al wanneer dit van krag kan word, is as die Supreme Court Wade vs. Roe sal herroep. Die voorstanders van die verbod meen daar is 'n kans nadat pres. Donald Trump sedert sy verkiesing konserwatiewe regters in die Supreme Court aangestel het.
Trouens, dit lyk of die lede van Alabama se parlement die wetgewing so streng as moontlik gemaak het om die pro-aborsiegroepe te dwing om die wetgewing in die howe te betwis. Die enigste rede vir 'n wettige aborsie is as die voortgesette swangerskap die moeder se gesondheid ernstig sal benadeel. Selfs met verkragtings en bloedskande sal aborsies nie toelaatbaar wees nie.
Dokters wat dan onwettige aborsies uitvoer, kan tussen tien en 90 jaar tronkstraf opgelê word. Vroue wat aborsies ondergaan, sal egter nie aan enige strafmaatreël onderworpe wees nie.
Dit word geraam dat daar van die wettiging van aborsies in 1973 tot in 2017 sowat 53 miljoen wettige aborsies in die VSA uitgevoer is. Die getal het die laaste klompie jare afgeneem, maar is steeds byna 'n miljoen per jaar nadat dit voorheen in die omgewing van 1,3 miljoen per jaar was. In Suid-Afrika word sowat 200 000 aborsies per jaar uitgevoer.
In die VSA het veral suidelike deelstate reeds verskeie pogings aangewend om aborsies op aanvraag te voorkom. In afwagting dat dit dalk sou slaag, het aborsieklinieke ooreenkomste met Indiaanse stamowerhede gesluit, omdat hierdie reservate regstreeks onder federale beheer val. Pres. Barack Obama het egter baie gou opgetree en die implementering onmoontlik gemaak.
Obama se Republikeinse voorganger, pres. George W. Bush, wat uitgesproke teen aborsies gekant was, het skynbaar die geleentheid gehad om deur 'n konserwatiewe aanstelling in die Supreme Court Roe vs. Wade te laat herroep, maar het skynbaar voete gesleep. Dit het baie daartoe bygedra dat deelstate se voorbereidende wetgewing in die stof gebyt het.
'n Onlangse peiling het getoon dat daar ewe veel pro-lewe-voorstanders en pro-keuse-voorstanders is, naamlik 47% elk. In Januarie was die pro-keuse‑groep op 55% die meerderheid, en die pro-lewe‑groep net 38%.
Peilings deur verskillende peilingsagentskappe het wyd uiteenlopende resultate opgelewer, met pro-keuse‑mense wat gewoonlik die meerderheid steun gekry het.
Sekere grusame aborsie-metodes, soos die "partial birth abortion" het onlangs mediadekking gekry. Dis 'n metode waardeur die lewe van die fetus beëindig word nadat dit gedeeltelik uit die ma se liggaam onttrek is. Dié metode is deur Obama voorgestaan en waarnemers meen dit het tot opflikkerings van teenstand teen aborsies bygedra.
'n Regsvraag speel ook 'n rol. Soms gebeur dit dat die baba die aborsie oorleef, en dan ingevolge die Roe vs. Wade-uitspraak nie meer doodgemaak mag word nie. Die vraag is of die dokter dan self vir die koste van die kind se versorging moet instaan?
Data oor hoe gekant of pro-aborsie Suid-Afrikaners is, is kompleks en hang van faktore soos die voorkoms van MIV/vigs onder groepe af, van sosio-ekonomiese faktore en Westerse blootstelling. Dit lyk of die feit dat sowat die helfte van aborsies wêreldwyd as onveilig beskou word, ook 'n rol speel. In die geheel wil dit uit 'n studie van 2013 voorkom of 'n geringe meerderheid teen aborsies gekant is.
Afgesien van godsdienstige morele standpunte kan die vraag gevra word of die goedkoop maak van lewens deur van die wêreld se liberaalste praktyke, nie bydra tot die land se hoë moordkoers wat ook deur dié gesindhede gevoed word nie.
Wat redelik duidelik uit die verskillende bronne blyk, is dat aborsies moeilik eenstemmigheid onder 'n land se burgers sal kry, veral waar daar 'n sterk godsdienstige grondslag aanwesig is.
En was die politieke partye die afgelope verkiesing verbaal genoeg in hul standpunt-stellings hieroor? Trouens, was kerke genoegsaam op hul profetiese roeping oor die saak ingestel?
Gaan die Alabama- (en omringende state) poging die Suid-Afrikaanse gewete ook aanspreek?
Wat ek nie kan verstaan nie is, hoe kan aborsie wettig wees as genadedood van terminale siek mense onwettig is…in eerste geval word mense wat geen besluit oor hul eie lewe kan neem nie doodgemaak, in tweede geval waar terminale siek mense wel WIL sterf as gevolg van pyn, mag hul nie want die wet sê so….baie deurmekaar wêreld hierdie!!
Ek gaan my nie uitspreek oor die kwessie van aborsie nie, maar wil net sê dat dit n plesier was om so n volledige en goed geskrewe berig te lees. Welgedaan Herman Toerien
Ouer van Vele
Die aborsiesyfer laat plaasmoorde en die algehele moordsyfer in SA na kinderspeletjies lyk. En tog het mense deesdae nie 'n probleem daarmee nie. God se oordeel kom. Ons moet ons bekeer terwyl daar nog kans is.
Aborsie is die moderne vorm van wat in vervloë dae bekend gestaan het as om jou kinders vir Molog deur die vuur te laat gaan(Levitikus 18:21, Jeremia 32:35). Daardie tyd was dit gedoen met die pasgebore kinders en vandag doen ons dit met ongebore kinders.
Die pro-keuse groepe argumenteer dat die moeder 'n keuse oor haar liggaam het. Die mag dalk so wees, maar die fetus is nie deel van die moeder se liggaam nie, dit kan 'n ander bloedgroep he, en het van konsepsie af 'n eie unieke DNS kode tot die dag dat die baba oud geword het en dood gaan. Dit gaan my verstand te bowe hoedat iemand hierdie argument kan gebruik ter verdediging van aborsie.